VENDIM
Nr. 107, datë 26.6.2019

PËR NJË NDRYSHIM NË VENDIMIN E BORDIT TË ERE-S NR. 83, DATË 31.5.2019, MBI LICENCIMIN E SHOQËRISË “SANG  1” SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC “THIRRË” ME KAPACITET TË INSTALUAR 1.820 mw
(Ndryshuar me vendimin  nr. 65, datë 4.3.2021)

(I përditësuar)

Në mbështetje të nenit 16 dhe nenit 37, pika 2, germa “a”, të ligjit nr. 43/2015 “Për sektorin e energjisë elektrike”, i ndryshuar; nenit 113, pika 1 dhe 3 e ligjit nr. 44/2015 “Kodi i Procedurës Administrative” nenit 4, pika 1, germa “a”, nenit 5, pika 1, germa “a” dhe nenit 13, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e bordit të ERE nr.109, datë 29.6.2016, dhe nenit 15 të “Rregullave të organizimit, funksionimit dhe procedurave të ERE-s”, miratuar me vendimin e bordit të ERE-s nr. 96, datë 17.6.2016, bordi i ERE, në mbledhjen e tij të datës 26.6.2019, mbasi shqyrtoi relacionin plotësues me nr.51/10-1, datë 20.6.2019, të përgatitur nga Drejtoria e Licencimit dhe e Monitorimit të Tregut mbi licencimin e shoqërisë “SANG 1” sh.p.k, në veprimtarinë e prodhimit të energjisë elektrike, 
konstatoi se: 
- Në mbledhjen e Bordit të ERE-s të datës 31.5.2019, shoqëria “SANG 1” sh.p.k me vendimin nr. 83, u licencua në veprimtarinë e prodhimit të energjisë elektrike nga HEC “Thirrë”.
- Shoqëria “SANG 1” sh.p.k., me shkresën e protokolluar në ERE me nr. 124 prot., datë 6.2.2019, ka paraqitur kërkesën për licencim edhe në veprimtarinë e tregtimit të energjisë elektrike.  
- Në mbledhjen e bordit të ERE-s të datës 31.5.2019 u kërkua që të sqarohet me shoqërinë “SANG 1” sh.p.k., në një seancë dëgjimore, vlera financiare e vënë në dispozicion për secilën veprimtari, pasi ajo e deklaruar nga shoqëria “SANG 1” sh.p.k., nuk rezulton e mjaftueshme për të dy veprimtaritë.
- Për veprimtarinë e prodhimit të energjisë elektrike përfaqësuesit e shoqërisë “SANG 1” sh.p.k., deklaruan në seancë se do të dërgojnë në ERE një kontratë sipërmarrje e cila justifikon çdo investim dhe vlerat monetare të vëna në dispozicion të veprimtarisë së prodhimit të energjisë elektrike.
- Kontrata e sipërmarrjes, datë 29.4.2019, “Për punime civile dhe ndërtimin e HEC “Thirrë”, e lidhur midis shoqërisë “SANG 1” sh.p.k., në cilësinë e investitorit për realizimin e projektit të ndërtimit të HEC “Thirrë” dhe shoqërisë “Xhast” sh.p.k., në cilësinë e sipërmarrësit, për realizimin në sasi dhe cilësi të punimeve në përputhje me legjislacionin në fuqi  (e depozituar në ERE nga shoqëria “SANG 1” sh.p.k., me shkresën e protokolluar në ERE me nr. 124/10, datë 11.6.2019), nuk përbën dokumentacion që vërteton aftësinë dhe/ose mbështetjen financiare të aplikuesit, ku shprehen qartë vlerat monetare për financimin, por përbën një detyrim financiar për t’u përmbushur nga ana e shoqërisë, nëpërmjet mjeteve financiare që ka në dispozicion.
- Shoqëria “SANG 1” sh.p.k, nuk ka depozituar në ERE asnjë dokumentacion, që vërteton mbështetjen financiare të shoqërisë për shlyerjen e kësaj kontrate dhe vijimin e investimit për ndërtimin e veprës prodhuese. Nga shoqëria “SANG 1” sh.p.k  në seancën dëgjimore të datës 05.06.2019, u deklarua se deklaruar shuma e vendosur si mbështetje financiare për të dy aktivitetet, vihet në dispozicion të veprimtarisë së tregëtimit të energjisë elektrike. 
Për gjithë sa më sipër cituar Bordi i ERE-s, 

VENDOSI:

1. Pika 2 e vendimit nr. 83, datë 31.5.2019, ndryshon dhe bëhet:
Shoqëria “SANG 1” sh.p.k., të depozitojë në ERE:
[bookmark: _GoBack]2.1 Lejen e rinovuar të përdorimit të burimit ujor nr. 97 prot., datë 8.5.2017, përpara datës 27.4.2022.
2.2 Shfuqizuar.
2. Drejtoria e Licencimit dhe e Monitorimit të Tregut të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.
Për këtë vendim mund të kërkohet rishikim brenda 7 ditëve kalendarike si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

